CELEX: 32017D2410
Language: ro
Date: 2017-12-20 00:00:00
Title: Decizia de punere în aplicare (UE) 2017/2410 a Comisiei din 20 decembrie 2017 de modificare a Deciziilor 2006/415/CE și 2007/25/CE și a Deciziei de punere în aplicare 2013/657/UE privind anumite măsuri de protecție vizând gripa aviară înalt patogenă [notificată cu numărul C(2017) 8969] (Text cu relevanță pentru SEE. )

21.12.2017   
               
               
                  RO
               
               
                  Jurnalul Oficial al Uniunii Europene
               
               
                  L 342/13
               
            DECIZIA DE PUNERE ÎN APLICARE (UE) 2017/2410 A COMISIEI
      din 20 decembrie 2017
      de modificare a Deciziilor 2006/415/CE și 2007/25/CE și a Deciziei de punere în aplicare 2013/657/UE privind anumite măsuri de protecție vizând gripa aviară înalt patogenă
      
         
            [notificată cu numărul C(2017) 8969]
         
      
      (Text cu relevanță pentru SEE)
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
      având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
      având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (3), în special articolul 18 alineatele (1) și (7),
      având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (4), în special articolul 22 alineatele (1) și (6),
      având în vedere Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (5), în special articolul 63 alineatul (3),
      având în vedere Regulamentul (UE) nr. 576/2013 al Parlamentului European și al Consiliului din 12 iunie 2013 privind circulația necomercială a animalelor de companie și de abrogare a Regulamentului (CE) nr. 998/2003 (6), în special articolul 36 alineatul (1),
      întrucât:
      
                  (1)
               
               
                  Deciziile 2006/415/CE (7) și 2007/25/CE (8) ale Comisiei și Decizia de punere în aplicare 2013/657/UE a Comisiei (9) au fost adoptate ca urmare a apariției unor focare epidemice de gripă aviară înalt patogenă de subtip H5N1, în vederea protejării sănătății umane și animale în Uniune.
               
            
                  (2)
               
               
                  Decizia 2006/415/CE stabilește anumite măsuri de protecție care trebuie aplicate în cazul apariției unui focar epidemic de gripă aviară înalt patogenă de subtip H5N1 la păsările de curte pe teritoriul unui stat membru, inclusiv stabilirea de zone A și B în urma apariției unui focar epidemic suspectat sau confirmat al bolii respective.
               
            
                  (3)
               
               
                  Decizia 2007/25/CE stabilește anumite măsuri de protecție referitoare la gripa aviară înalt patogenă și la circulația păsărilor de companie care însoțesc proprietarii lor în Uniune.
               
            
                  (4)
               
               
                  Decizia de punere în aplicare 2013/657/UE prevede faptul că măsurile de protecție din Uniune care trebuie aplicate în cazul confirmării gripei aviare de subtip H5N1 la o pasăre sălbatică sau al apariției unui focar al acestei boli la păsările de curte pe teritoriul Elveției se aplică doar acelor părți din țara terță respectivă în care autoritatea competentă a țării terțe în cauză aplică măsuri de protecție echivalente celor prevăzute în Decizia 2006/415/CE și în Decizia 2006/563/CE a Comisiei (10).
               
            
                  (5)
               
               
                  Măsurile prevăzute în Deciziile 2006/415/CE și 2007/25/CE și în Decizia de punere în aplicare 2013/657/UE se aplică până la 31 decembrie 2017.
               
            
                  (6)
               
               
                  În ultimii ani, cele mai multe focare epidemice de gripă aviară înalt patogenă apărută la păsările de curte și la alte păsări captive, precum și cazurile apărute la păsările sălbatice, în Uniune, au fost cauzate de subtipuri H5, altele decât H5N1, originare din Asia. Cu toate acestea, tulpina virală respectivă continuă să circule pe scară largă la păsările de curte și la alte păsări captive și la păsările sălbatice în mai multe țări din Asia și Africa, iar riscurile pentru sănătatea umană și animală în Uniune persistă.
               
            
                  (7)
               
               
                  Prin urmare, este adecvat să se continue atenuarea riscurilor pe care le determină respectivul virus prin intermediul anumitor măsuri de protecție vizând focarele epidemice de gripă aviară înalt patogenă apărută la păsări de curte și la alte păsări captive în Uniune, precum și să se mențină măsurile care vizează prevenirea unei posibile intrări a virusurilor gripei aviare înalt patogene în Uniune prin intermediul importurilor de produse obținute de la păsări de curte, inclusiv prin introducerea de păsări de companie.
               
            
                  (8)
               
               
                  Introducerea păsărilor de companie care însoțesc proprietarul lor prezintă un risc mic de introducere a virusului gripei aviare în Uniune, dacă cerințele din Decizia 2007/25/CE sunt respectate, iar păsările sunt destinate să ajungă într-o gospodărie sau într-o altă reședință a proprietarului sau a persoanei responsabile. Cu toate acestea, având în vedere că cerințele privind destinația păsărilor de companie după intrarea lor în Uniune nu sunt suficient de bine descrise în Decizia 2007/25/CE, ar putea exista posibilitatea ca astfel de păsări să participe la spectacole, târguri, expoziții sau alte evenimente la care participă păsări, ceea ce ar crește riscul unei posibile răspândiri a infecției. Prin urmare, Decizia 2007/25/CE ar trebui să fie modificată pentru a se prevedea în mod clar cerința ca astfel de păsări să nu fie introduse la astfel de evenimente înainte de expirarea unei perioade de 30 de zile de la intrarea lor în Uniune.
               
            
                  (9)
               
               
                  În plus, Autoritatea Europeană pentru Siguranța Alimentară a adoptat, la 14 septembrie 2017, un aviz științific privind gripa aviară (11) (avizul EFSA). Măsurile prevăzute în Deciziile 2006/415/CE și 2007/25/CE și în Decizia de punere în aplicare 2013/657/UE ar trebui să fie revizuite din perspectiva constatărilor avizului EFSA.
               
            
                  (10)
               
               
                  Pentru a menține actualele măsuri de protecție și pentru a permite o evaluare minuțioasă a opțiunilor de politică pentru revizuirea preconizată a normelor Uniunii pe baza constatărilor din avizul EFSA, perioada de aplicare a Deciziilor 2006/415/CE și 2007/25/CE, precum și a Deciziei de punere în aplicare 2013/657/UE ar trebui să fie prelungită până la 31 decembrie 2018.
               
            
                  (11)
               
               
                  În ceea ce privește Decizia 2007/25/CE, este, de asemenea, adecvat să se actualizeze condițiile pentru introducerea în Uniune a păsărilor de companie prin includerea antigenului H7 al virusului gripei aviare în testele de diagnostic și în vaccinuri.
               
            
                  (12)
               
               
                  În plus, pentru a facilita aplicarea normelor Uniunii, inclusiv certificarea pentru introducerea păsărilor de companie în Uniune, anumite trimiteri din Decizia 2007/25/CE ar trebui să fie actualizate pentru a ține seama de modificările survenite în legislația Uniunii.
               
            
                  (13)
               
               
                  Prin urmare, Deciziile 2005/415/CE și 2007/25/CE, precum și Decizia de punere în aplicare 2013/657/UE ar trebui modificate în consecință.
               
            
                  (14)
               
               
                  În vederea evitării oricăror perturbări în ceea ce privește introducerea în Uniune a păsărilor de companie, utilizarea unui certificat sanitar-veterinar eliberat în conformitate cu Decizia 2007/25/CE, înainte de modificările introduse prin prezenta decizie, ar trebui să fie autorizată în cursul unei perioade de tranziție și în anumite condiții.
               
            
                  (15)
               
               
                  Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
               
            ADOPTĂ PREZENTA DECIZIE:
      Articolul 1
      La articolul 12 din Decizia 2006/415/CE, data „31 decembrie 2017” se înlocuiește cu data „31 decembrie 2018”.
      Articolul 2
      Decizia 2007/25/CE se modifică după cum urmează:
      
                  1.
               
               
                  La articolul 1 alineatul (1) litera (b):
                  
                              (a)
                           
                           
                              punctele (ii), (iii) și (iv) se înlocuiesc cu următoarele:
                              
                                          „(ii)
                                       
                                       
                                          după import, să fie ținute în carantină timp de 30 de zile în statul membru de destinație, în spații autorizate în conformitate cu articolul 6 primul paragraf din Regulamentul de punere în aplicare (UE) nr. 139/2013 al Comisiei (*1), sau
                                       
                                    
                                          (iii)
                                       
                                       
                                          pe parcursul ultimelor șase luni și cel târziu cu 60 de zile înainte de a fi expediate din țara terță, să fi fost vaccinate și, cel puțin o dată, să fi fost revaccinate împotriva gripei aviare de subtipurile H5 și H7; vaccinul sau vaccinurile utilizate trebuie să fi fost aprobate pentru specia în cauză, în conformitate cu instrucțiunile producătorului, sau
                                       
                                    
                                          (iv)
                                       
                                       
                                          să fi fost izolate pe parcursul a cel puțin 10 zile înainte de export și să fi fost supuse unui test de depistare a antigenelor sau a genomului H5 și H7 ale virusului gripei aviare, astfel cum se prevede în capitolul privind gripa aviară din Manualul de teste de diagnostic și vaccinuri pentru animale terestre, astfel cum este actualizat periodic de OIE, testul fiind efectuat pe un eșantion prelevat cel mai devreme în a treia zi de izolare, și
                                       
                                    
                                 (*1)  Regulamentul de punere în aplicare (UE) nr. 139/2013 al Comisiei din 7 ianuarie 2013 de stabilire a condițiilor de sănătate animală pentru importurile anumitor păsări în Uniune și a condițiilor de carantină (JO L 47, 20.2.2013, p. 1).”;"
						
                           
                        
                              (b)
                           
                           
                              se adaugă următorul subpunct (v):
                              
                                          „(v)
                                       
                                       
                                          sunt transportate la o gospodărie sau la o altă reședință din Uniune, iar ele nu trebuie să participe la spectacole, târguri, expoziții sau alte evenimente la care participă păsări în timpul perioadei de 30 de zile de la intrarea lor în Uniune, cu excepția deplasărilor la o unitate autorizată pentru carantină după importul lor în Uniune, astfel cum se menționează la subpunctul (ii).”
                                       
                                    
                        
            
                  2.
               
               
                  La articolul 2, alineatul (4) se înlocuiește cu următorul text:
                  „(4)   În cazul în care aceste controale relevă faptul că animalele nu îndeplinesc cerințele prevăzute în prezenta decizie, se aplică articolul 35 din Regulamentul (UE) nr. 576/2013 al Parlamentului European și al Consiliului (*2).
                  
                     (*2)  Regulamentul (UE) nr. 576/2013 al Parlamentului European și al Consiliului din 12 iunie 2013 privind circulația necomercială a animalelor de companie și de abrogare a Regulamentului (CE) nr. 998/2003 (JO L 178, 28.6.2013, p. 1).”"
						
               
            
                  3.
               
               
                  La articolul 6, data „31 decembrie 2017” se înlocuiește cu data „31 decembrie 2018”.
               
            
                  4.
               
               
                  În anexa II, partea II a modelului de certificat sanitar-veterinar se modifică după cum urmează:
                  
                              (a)
                           
                           
                              punctul 3 se înlocuiește cu următorul text:
                              
                                          „[3.
                                       
                                       
                                          Pasărea/păsările îndeplinește/îndeplinesc cel puțin una dintre următoarele condiții:
                                          
                                                      (1) fie
                                                      
                                                   
                                                   
                                                      [pasărea/păsările provine/provin dintr-o țară terță inclusă în lista din anexa I partea 1 sau din anexa II partea 1 la Regulamentul (UE) nr. 206/2010 și a/au fost izolată/izolate în spațiile menționate la punctul I.11 sub supraveghere oficială cel puțin 30 de zile înainte de data expedierii și a/au fost protejată/protejate efectiv de contactul cu orice altă pasăre/orice alte păsări;]
                                                   
                                                
                                                      (1) fie
                                                      
                                                   
                                                   
                                                      [pasărea/păsările a/au fost vaccinată/vaccinate la … [zz/ll/aaaa] și revaccinată/revaccinate la … [zz/ll/aaaa] împotriva gripei aviare de subtipurile H5 și H7 în ultimele 6 luni și cu cel puțin 60 de zile înainte de data expedierii, în conformitate cu instrucțiunile producătorului. Vaccinul/vaccinurile utilizat/utilizate nu este/sunt viu/vii și este/sunt aprobat/aprobate pentru speciile în cauză în țara terță de expediere sau în cel puțin un stat membru al Uniunii Europene;]
                                                   
                                                
                                                      (1) fie
                                                      
                                                   
                                                   
                                                      [pasărea/păsările a/au fost izolată/izolate timp de cel puțin 10 zile înainte de data expedierii și a/au fost supusă/supuse unui test de depistare a antigenelor sau a genomului H5 și H7 ale virusului gripei aviare, astfel cum se descrie în capitolul 2.3.4. privind gripa aviară din Manualul de teste de diagnostic și vaccinuri pentru animale terestre al OIE, astfel cum este actualizat periodic, test efectuat pe un eșantion prelevat la … [zz/ll/aaaa], cel mai devreme în a treia zi de izolare;]
                                                   
                                                
                                                      
                                                         și
                                                      
                                                   
                                                   
                                                      pasărea/păsările este/sunt transportată/transportate la o gospodărie sau la o altă reședință din Uniunea Europeană și nu trebuie să participe la spectacole, târguri, expoziții sau alte evenimente la care participă păsări în perioada de 30 de zile după introducerea în Uniune.]
                                                   
                                                
                                                      (1) fie
                                                      
                                                   
                                                   
                                                      
                                                                  [3.
                                                               
                                                               
                                                                  Proprietarul/persoana responsabilă de pasăre/păsări a declarat că a luat măsuri pentru aplicarea carantinei de 30 de zile de la introducerea în Uniunea Europeană, într-o unitate/un centru de carantină autorizată/autorizat, în conformitate cu articolul 6 primul paragraf din Regulamentul de punere în aplicare (UE) nr. 139/2013”;
                                                               
                                                            
                                                
                                    
                        
                              (b)
                           
                           
                              punctul 4.1 se înlocuiește cu următorul text:
                              
                                          „4.1.
                                       
                                       
                                          Pasărea/păsările este/sunt «animal/animale de companie», conform definiției de la articolul 3 litera (b) din Regulamentul (UE) nr. 576/2013, destinat/destinate circuitului necomercial.”
                                       
                                    
                        
            
                  5.
               
               
                  În anexa III, se adaugă următorul punct 5:
                  
                              „5.
                           
                           
                              Pasărea/păsările este/sunt transportată/transportate la o gospodărie sau la o altă reședință din Uniune, iar ea/ele nu trebuie să participe la spectacole, târguri, expoziții sau alte evenimente la care participă păsări în timpul perioadei de 30 de zile de la intrarea în Uniune, cu excepția deplasărilor la o unitate autorizată pentru carantină după intrarea în Uniune.”
                           
                        
            Articolul 3
      La articolul 4 din Decizia de punere în aplicare 2013/657/UE, data „31 decembrie 2017” se înlocuiește cu data „31 decembrie 2018”.
      Articolul 4
      Pe parcursul unei perioade de tranziție care se încheie la 1 martie 2018, păsările de companie însoțite de un certificat sanitar-veterinar eliberat înainte de data respectivă și în cursul perioadei sale de valabilitate în conformitate cu modelul de certificat sanitar-veterinar prevăzut în anexa II și cu declarația care figurează în anexa III la Decizia 2007/25/CE în versiunile lor dinaintea modificărilor aduse Deciziei 2007/25/CE prin articolul 2 din prezenta decizie pot fi introduse în continuare în Uniune.
      Articolul 5
      Prezenta decizie se adresează statelor membre.
      
         Adoptată la Bruxelles, 20 decembrie 2017.
         
            
               Pentru Comisie
            
            Vytenis ANDRIUKAITIS
            
               Membru al Comisiei
            
         
      
      
         (1)  JO L 395, 30.12.1989, p. 13.
      
         (2)  JO L 224, 18.8.1990, p. 29.
      
         (3)  JO L 268, 24.9.1991, p. 56.
      
         (4)  JO L 24, 30.1.1998, p. 9.
      
         (5)  JO L 10, 14.1.2006, p. 16.
      
         (6)  JO L 178, 28.6.2013, p. 1.
      
         (7)  Decizia 2006/415/CE a Comisiei din 14 iunie 2006 privind anumite măsuri de protecție referitoare la influența aviară de subtip H5N1 la păsările de curte din Comunitate și de abrogare a Deciziei 2006/135/CE (JO L 164, 16.6.2006, p. 51).
      
         (8)  Decizia 2007/25/CE a Comisiei din 22 decembrie 2006 privind anumite măsuri de protecție referitoare la influența aviară produsă de tulpini înalt patogene și circulația păsărilor de companie care își însoțesc proprietarii în Comunitate (JO L 8, 13.1.2007, p. 29).
      
         (9)  Decizia de punere în aplicare 2013/657/UE a Comisiei din 12 noiembrie 2013 privind anumite măsuri de protecție referitoare la gripa aviară produsă de subtipul H5N1 înalt patogen care trebuie aplicate în cazul apariției unui focar al acestei boli în Elveția și de abrogare a Deciziei 2009/494/CE (JO L 305, 15.11.2013, p. 19).
      
         (10)  Decizia 2006/563/CE a Comisiei din 11 august 2006 privind anumite măsuri de protecție în legătură cu prezența influenței aviare produse de tulpini înalt patogene de subtip H5N1 la păsările sălbatice din Comunitate și de abrogare a Deciziei 2006/115/CE (JO L 222, 15.8.2006, p. 11).
      
         (11)  EFSA Journal 2017;15(10):4991.